Kassie Kasselman is terug | Netwerk24
Rudie van Rensburg se nuutste roman, Merk.
Kapt. Kassie Kasselman is met mening terug in Rudie van Rensburg se nuwe spanningsroman Merk, wat pas verskyn het.
Van Rensburg sê Kassie het geglo sy speurderdae is getel ná die Medusa-pedofielsaak en sy hartaanval. Maar ses maande tuis bring perspektief en hy besef hy is eintlik 'n speurder in murg en been.
Terug by die Spesiale Spookeenheid word hy en sy kollega Rooi Els dadelik by die diepkant ingegooi. Hulle moet 'n reeksverkragter vastrek – een wat sy slagoffers met 'n brandyster merk.
Dan kry die saak 'n nog ernstiger kinkel wanneer een van die slagoffers grusaam vermoor word.
Van daar af gaan dit doller as kop-af. Is die verkragter die man wat beskryf word as een met die "sperm van 'n wildehond"? Of lê die antwoord by die 399-merk op elke slagoffer se lyf?
Om sake te vererger word Kassie en Rooi se ondersoek gerem deur 'n beterweterige kriminele profileerder, en sake word verder gekompliseer deur 'n sensasiekoerant sonder 'n morele kompas.
Kassie word erg beproef, en intussen voel geen vrou in die noordelike voorstede van Kaapstad veilig nie.
Van Rensburg, 'n inwoner van Welgemoed, sê die ongekende vlaag van geweld teen vroue van die afgelope klompie jare in die land, het hom aangespoor om die boek te skryf. "Suid-Afrika het een van die hoogste verkragtingsyfers in die wêreld. Toe ek twee jaar gelede navorsing vir die boek gedoen het, is geskat dat daar elke 17 sekondes 'n vrou verkrag word. Ek wou hierdie aaklige misdaad opnuut belig."